Dôvodová správa

	Všeobecná časť

	Predložený materiál obsahuje zjednodušenie ročného zúčtovania tým, že sa zužuje okruh osôb, ktoré sú povinné podať ročné zúčtovanie poistného na verejné zdravotné poistenie. Zamedzí sa povinnosti poisťovne vracať malé sumy z preplatku ročného zúčtovania, kedy často náklady boli vyššie ako preplatok a upravuje niektoré náležitosti vyhlášky a zmeny technicko-legislatívneho charakteru.

Predložený návrhu zákona je v súlade s ústavou, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Ministerstvo zdravotníctva Slovenskej republiky

2.	Názov právneho predpisu: Návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov

3.	Problematika návrhu právneho predpisu:

a)	nie je upravená v práve Európskych spoločenstiev:	- primárnom,
	- sekundárnom,
b)	nie je upravená v práve Európskej únie:		- primárnom,
	- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4 až 6 doložky zlučiteľnosti.

 Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Dopad na štátny rozpočet

Dopad na štátny rozpočet v prípade, že poistenci štátu nebudú platiť poistné z dohôd o prácach vykonávaných mimo pracovného pomeru a úpravou § 11 ods. 9 zákona, ktorou sa mení podmienka, kedy štát platí za poistenca, ktorý môže dosiahnuť príjem do výšky minimálnej mzdy, znamená nárast finančných prostriedkov v roku 2008 vo výške 65 157 tis. Sk.

       Dopad na štátny rozpočet                                                              tis. Sk
| počet poistencov | 2008 | 2009 | 2010
Poistenci pracujúci na dohodu | 5 340 | 48 124 | 51 392 | 54 788
Úprava § 11 ods. 9 a 10 | 1 890 | 17 033 | 18 189 | 19 391
spolu | 7 230 | 65 157 | 69 582 | 74 180

2.	Dopad na zdravotné poisťovne pri zmenách v ročnom zúčtovaní:

Úspora pri zrušení preplatkov a nedoplatkov do 100 Sk na verejné zdroje sa predpokladá vo výške viac ako 2 milióny korún, viď priložená tabuľka.

	     Dopad pri zrušení preplatkov a nedoplatkov do 100 Sk
| ZP
Preplatky do 100 Sk, ktoré má ZP zaplatiť | 575 145
Nedoplatky do 100 Sk, ktoré má poistenec zaplatiť ZP | 662 050
Zatiaľ vyčíslené náklady  ZP | 2 179 000
Úspora pre ZP (verejne zdroje) v Sk | 2 092 095

Dopad na zdravotné poisťovne v prípade, že poistenci štátu nebudú platiť poistné z dohôd o prácach vykonávaných mimo pracovného pomeru  znamená v roku 2008 úbytok finančných zdrojov z ročného zúčtovania cca. 52 332 tis. Sk a úpravou § 11 ods. 9 zákona, ktorou sa mení podmienka, kedy štát platí za poistenca, ktorý môže dosiahnuť príjem do výšky minimálnej mzdy, znamená  úbytok finančných prostriedkov z ročného zúčtovania v roku 2008 vo výške 25 719 tis. Sk.

 Dopad na zdravotné poisťovne z ročného zúčtovania		       tis. Sk
| počet poistencov | 2008 | 2009 | 2010
Poistenci pracujúci na dohodu | 5 340 | 52 332 | 55 838 | 59 523
Úprava § 11 ods. 9 a 10 | 1 890 | 25 719 | 27 442 | 29 253
Spolu | 7 230 | 78 051 | 83 280 | 88 776

Celkový dopad na zdravotné poisťovne						tis. Sk                                                                                                           
| 2008 | 2009 | 2010
Príjem zo štátneho rozpočtu | 65 157 | 69 582 | 74 180
Výpadok z ročného zúčtovania poistného | -78 051 | -83 280 | -88 776
Úspora  zo zrušenia preplatkov a nedoplatkov do 100 Sk | 2 092 | 2 232 | 2 379
Celkový dopad na zdravotné poisťovne | -10 802 | -11 466 | -12 217

Uvedené zdroje nie sú zahrnuté v návrhu rozpočtu verejnej správy na roky 2008 - 2010, preto sa požadujú dodatočné zdroje pre kapitolu MZ SR.

3.	Návrh zákona je v súlade s prioritami a cieľmi hospodárskej politiky.

4.	 Návrh zákona nemá vplyv na životné prostredie.

5.	 Návrh zákona nebude mať dopad na zamestnanosť a zvýšenie počtu pracovných miest. 

6.	 Návrh zákona nebude mať dopad na podnikateľské prostredie.

	Osobitná časť

K čl. I:

K bodu 1:
Zákon č. 580/2004 Z. z. neriešil otázku možných kolízií pri podávaní prihlášok na verejné zdravotné poistenie dostatočne.

K bodu 2: 
	Táto povinnosť je potrebné novej príslušnej zdravotnej poisťovni určiť z dôvodu, aby pôvodná zdravotná poisťovňa mala vedomosť o narodení dieťaťa a o povinnosti vykonávať jeho verejné zdravotné poistenie odo dňa narodenia do dňa potvrdenia prihlášky inou zdravotnou poisťovňou.

K bodu 3: 
		Spresňuje sa postup zo strany zdravotnej poisťovne pri kolíziách v podaných prihláškach na verejné zdravotné poistenie.

K bodu 4:
		Nakoľko vznik verejného zdravotného poistenia pri zmene zdravotnej poisťovne sa viaže na termín 1. januára nasledujúceho kalendárneho roka a tiež vzhľadom na povinnosť odoslať preukaz poistenca do 5 dní zdravotnou poisťovňou poistencovi odo dňa potvrdenia prihlášky, navrhuje sa posunutie termínu z 15. novembra na 15 . decembra kalendárneho roka.

K bodu 5:
Navrhuje sa doplniť náležitosti prihlášky.

K bodom 6 a 7:
Jedná sa o zosúladenie so zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. 

K bodu 8:
	Uvedená skupina poistencov prestala existovať zrušením základnej vojenskej služby; zákonom č. 570/2005 Z. z. bol zrušený zákon č. 370/1997 Z. z. o vojenskej službe a zákonom č. 569/2005 Z. z. bol zrušený zákon č. 207/1995 Z. z. o civilnej službe.

K bodu 9 :
	Návrh predstavuje legislatívno-technickú úpravu

K bodu 10 :
V zákone uvedené slová „polovica úhrnu minimálnych miezd“, ktoré sú nahradené slovami „úhrn minimálnych základov podľa § 13 ods. 9 písm. b) odstránia nedostatok, kedy  poistenci štátu  a poistenci podľa § 11 ods. 2 (tzv. samoplatitelia) budú podávať ročné zúčtovanie vtedy, ak ich skutočný príjem presiahne úhrn povinných minimálnych základov, teda ročné zúčtovanie nebudú zbytočne podávať pri dosiahnutí tzv. hluchého príjmu (medzi ½ úhrnom minimálnych miezd a úhrnom minimálnych základov) kedy výsledkom  ročného zúčtovania bola 0 Sk a poistenci štátu nebudú platiť zdravotné poistenie z takého príjmu, ktorý prakticky nezarobili.

K bodu 11:
Navrhuje sa, aby osoby uvedené v § 11 ods. 8 písmeno a) až m), o) až r) (jedná sa napr. o poberateľa peňažného príspevku za opatrovanie, fyzickú osobu, ktorá vykonáva osobnú asistenciu a pod.), boli  poistencami štátu, do dosiahnutia určitého príjmu.

K bodu 12 až 15:
	Návrh predstavuje legislatívno-technickú úpravu. Navrhuje sa, aby osoby uvedené v § 11 ods. 8 písm. a) až m), o) až r), (jedná sa napr. o študentov, starobných dôchodcov, asistentov, opatrovateľov atď.), boli i naďalej poistencami štátu, ktorí majú príjmy z dohôd o prácach vykonávaných mimo pracovného pomeru.

K bodu 16:
	Z doterajšieho znenia zákona nebolo jasné, či osoby uvedené v § 16 ods. 2 písm. a) až d) majú alebo nemajú platiť počas práceneschopnosti preddavky na zdravotné poistenie. Navrhovanou úpravou sa jednoznačne stanoví, že počas práceneschopnosti osoby uvedené v § 16 ods. 2 písm. b) a d) nemajú povinnosť platiť preddavky na zdravotné poistenie.

K bodu 17:
Rozširuje sa okruh osôb, ktoré nie sú povinné podať ročné zúčtovanie, ak boli poistencami štátu a mali príjmy na základe dohôd vykonávaných mimo pracovného pomeru.

K bodu 18:
Nové znenia umožňujú spracovať ročné zúčtovanie poistného za zamestnanca, ktorý má viacerých zamestnávateľov iba tomu zamestnávateľovi, u ktorého je naďalej zamestnaný. Ak poistenec nie je v čase podania žiadosti zamestnancom ani u jedného z posledných zamestnávateľov, má povinnosť vykonať ročné zúčtovanie sám. 

K bodu 19:
Uvedeným návrhom sa zamedzí situácii, kedy zamestnávateľ poistencovi, ktorý zmeškal zákonom stanovený termín podania žiadosti už nemal povinnosť vydať doklad o výške príjmu a preddavkoch a poistenec nemal de facto možnosť urobiť ročné zúčtovanie ani dodatočne (resp. musel žiadať poisťovňu o spracovanie prehľadu o odvedených preddavkoch).

K bodom 20 až 23:
Navrhovaná úprava má zamedziť povinnosti vracať preplatky alebo nedoplatky do 100 Sk, ktoré vznikli z ročného zúčtovania poistného. Vznikali situácie, kedy náklady na vrátenie prevýšili samotný preplatok alebo nedoplatok.

K bodu 24:
	Stanovuje sa spôsob zaokrúhľovania poistného plateného štátom na účely ročného zúčtovania.

K bodom 25 až 26:
Navrhovanou úpravou sa spresňuje kedy ma platiteľ poistného povinnosť podať dodatočné ročné zúčtovanie a postup pri zaplatení nedoplatku alebo preplatku z opravného a dodatočného ročného zúčtovania. Zákon neustanovil termín splatnosti nedoplatku alebo preplatku v prípade, keď platiteľ poistného podal dodatočné ročné zúčtovanie. Platitelia poistného, ktorý predkladali dodatočné ročné zúčtovanie, pričom vo väčšine prípadov išlo o opravu pôvodne podaných chybných ročných zúčtovaní, na ktoré boli upozornení samotnou zdravotnou poisťovňou, vyžadovali vrátenie preplatku v zákonom stanovenom termíne (napr. do 30. 6. 2006 platiteľ podal chybné ročné zúčtovanie, zdravotná poisťovňa ho na chybu upozornila, nasledovalo podanie dodatočného ročného zúčtovania v mesiaci október 2006 a zdravotná poisťovňa mala podľa zákona vrátiť preplatok do 31. októbra 2006.) Preto v prípade podávania dodatočných ročných zúčtovaní odporúčame stanoviť jasné termíny vrátenia preplatku alebo nedoplatku.

K bodu 27:
Zákon doteraz neupravoval pojem príslušnej zdravotnej poisťovne na podanie ročného zúčtovania poistného.

K bodu 28 až 29:
Návrh predstavuje legislatívno-technickú úpravu.

K bodu 30:
	Poistenec musí mať povinnosť preukazovať sa preukazom poistenca pred poskytnutím zdravotnej starostlivosti u poskytovateľa zdravotnej starostlivosti a to najmä s ohľadom na povinnosti, ktoré z iných právnych predpisov vyplývajú pre poskytovateľov zdravotnej starostlivosti a to najmä zo zákona č. 578/2004 Z. z. a zo zákona č. 140/1998 Z.z. V tomto prípade stanoveným povinnostiam na jednej strane absentovali povinnosti na strane poistencov, čím sa splnenie zákonom stanovených povinností poskytovateľmi zdravotnej starostlivosti značne sťažovalo, resp. nebolo realizovateľné.

K bodu 31:
Navrhuje sa rozšíriť povinnosti poistenca.

K bodu 32:
Návrh predstavuje jednoznačnejšie zadefinovanie štruktúry žiadaných údajov.

K bodu 33:
Navrhuje sa rozšíriť povinnosti zamestnávateľa.

K bodu 34:
Zmena zdravotnej poisťovne v priebehu roka z titulu vzniku resp. zániku skutočností v ods. 3 bude opäť vyžadovať komunikáciu medzi poisťovňami aj v priebehu roka, prípadnú refundáciu vzniknutých nákladov a pod.. predovšetkým v súvislosti s § 25 ods. 1 písm. b) zákona, kde zákon ukladá povinnosť novej zdravotnej poisťovni oznámiť vznik poistenia, čo sa ukazuje ako nedostačujúce, nakoľko nová zdravotná poisťovňa nie je povinná zaslať odhlášku poistenca písomnou formou ako relevantný doklad. 

K bodu 35:
	Návrh predstavuje legislatívno-technickú úpravu

K bodu 36:
Posúvajú sa lehoty na vykonanie a podanie ročného zúčtovania poistného nasledovne:
-	lehota dokedy sa musí vykonať a podať ročné zúčtovanie zdravotnej poisťovni z 31. marca 2008 do 30. júna 2008
-	lehota dokedy môže zamestnanec požiadať o vykonanie ročného zúčtovania svojho zamestnávateľa z 15. februára 2008 do 31. mája 2008
-	lehota dokedy musí zamestnávateľ vydať zamestnancovi doklad o príjmoch a zaplatených preddavkoch zo 7. februára 2008 do 15. mája  2008
-	lehota dokedy musí poistenec alebo zamestnávateľ, ktorý vykonal ročné zúčtovanie za zamestnanca, oznámiť ostatným platiteľom – zamestnávateľom - ich preplatok alebo nedoplatok z 30. apríla 2008 do 31. augusta 2008
-	lehota na vyrovnanie preplatku alebo nedoplatku na poistnom z 30. júna 2008 do 31. októbra 2008
-	lehota na oznámenie zdravotnej poisťovni  výsledný preplatok alebo nedoplatok zamestnávateľa z 31. mája 2008 do 30. septembra 2008
-	lehota na ročné zúčtovanie so štátom, resp. s Ministerstvom financií SR z 30. júna 2008 do 30. novembra 2008
-	lehota, v ktorej zdravotná poisťovňa oznamuje úradu celkovú sumu poistného, ktoré je platiteľ poistného povinný odviesť zdravotnej poisťovni podľa § 15 za rozhodujúce obdobie a počet poistencov podľa pohlavia a veku za rozhodujúce obdobie, z 31. mája 2008 do 15. októbra 2008
-	lehota, v ktorej úrad doručí každej zdravotnej poisťovni rozhodnutie o ročnom prerozdeľovaní poistného, z 30. júna 2008 do 31. októbra 2008
-	lehota, v ktorej úrad v rozhodnutí stanoví každej zdravotnej poisťovni výšku jej záväzku voči každej zdravotnej poisťovni, z 31. augusta 2008 do 31. decembra 2008.

V záujme právnej istoty, resp. aby sa predišlo rôznym výkladom účinnosti nových pravidiel pri vykonávaní ročného zúčtovania,  je potrebné jednoznačne ustanoviť, podľa ktorej právnej úpravy sa vykoná ročné zúčtovanie za rok 2007. Vzhľadom na to, že nové pravidlá predstavujú zjednodušenie ročného zúčtovania a  je výhodnejšie pre poistencov, je odôvodnené, aby sa podľa týchto pravidiel postupovalo už pri ročnom zúčtovaní za rok 2007.

						K čl. II:

	Navrhuje sa účinnosť zákona.